“กทม.” กำชับทุกหน่วย เตรียมพร้อมรับมือน้ำท่วม หลังดีเปรสชั่นจ่อถล่ม 6-9 ต.ค.นี้
“กทม.” กำชับทุกหน่วย เตรียมพร้อมรับมือน้ำท่วม หลังดีเปรสชั่นจ่อถล่ม 6-9 ต.ค.นี้ 
“กทม.” กำชับทุกหน่วย เตรียมพร้อมรับมือน้ำท่วม หลังดีเปรสชั่นจ่อถล่ม 6-9 ต.ค.นี้
6 ต.ค. 2563

พล.ต.อ.อัศวิน ขวัญเมือง ผู้ว่าราชการกรุงเทพมหานคร (กทม.) กล่าวว่า สืบเนื่องจากที่กรมอุตุนิยมวิทยา ได้แจ้งว่าในช่วงเวลานี้เป็นต้นไป มีร่องมรสุมพาดผ่านภาคเหนือตอนล่าง ภาคกลาง ภาคตะวันออก ภาคตะวันออกเฉียงเหนือตอนล่างตลอดช่วง ประกอบกับมรสุมตะวันตกเฉียงใต้จะมีกำลังแรงขึ้น และในช่วงวันที่ 6-9 ต.ค.นี้ หย่อมความกดอากาศต่ำกำลังแรงบริเวณทะเลจีนใต้ตอนกลาง มีแนวโน้มจะทวีกำลังแรงขึ้นเป็นพายุดีเปรสชัน และเคลื่อนเข้าปกคลุมภาคตะวันออก อ่าวไทยตอนบน และภาคใต้ตอนบน ซึ่งจะส่งผลให้บริเวณภาคตะวันออกเฉียงเหนือตอนล่าง ภาคตะวันออกภาคกลาง รวมทั้งกรุงเทพมหานครและปริมณฑล และภาคใต้มีฝนตกหนักถึงหนักมากกับมีลมแรงนั้น
กรุงเทพมหานคร จึงกำชับทุกหน่วยงาน อาทิ สำนักการระบายน้ำ สำนักการโยธา สำนักงานเขต และหน่วยงานที่เกี่ยวข้อง เตรียมความพร้อมรับสถานการณ์ฝนตกหนักตามที่กรมอุตุนิยมวิทยาแจ้งเตือน รวมถึงการติดตามรายงานจากศูนย์ควบคุมระบบป้องกันน้ำท่วม
นอกจากนี้ ให้สำนักการระบายน้ำลดระดับน้ำในคลอง แก้มลิง บ่อสูบ เพื่อเตรียมรองรับน้ำฝนที่จะตก รวมทั้งเตรียมเครื่องสูบน้ำชนิดเคลื่อนที่ จัดเจ้าหน้าที่เข้าประจำจุดเสี่ยงน้ำท่วม สำรวจและติดตั้งเครื่องผลักดันน้ำ ตลอดจนประสานความร่วมมือกับหน่วยงานที่กำลังมีการก่อสร้าง เช่น กรมทางหลวง และรฟม.ทั้ง 6 สาย ผู้รับผิดชอบโครงการ ผู้รับจ้างของโครงการ เพื่อให้สำรวจและกำจัดสิ่งกีดขวางทางน้ำ สิ่งที่อาจอุดตันท่อหรือทางระบายน้ำ เพื่อให้น้ำสามารถระบายได้อย่างคล่องตัว อันจะเป็นการลดผลกระทบ ลดปัญหาความเดือดร้อนของประชาชนต่อไป